b"\n_START_ARTICLE_\nTurtzioz\n_START_SECTION_\nTop\xc3\xb2nim\n_START_PARAGRAPH_\nEl nom oficial del municipi \xc3\xa9s Trucios-Turtzioz. \xc3\x89s una denominaci\xc3\xb3 biling\xc3\xbce que va ser adoptada per l'ajuntament el 1996, i va ser publicat al Butllet\xc3\xad Oficial de Biscaia i al B.O.E. en els primers mesos de 1997. Trucios era el nom anteriorment oficial i \xc3\xa9s considerat com el nom formal de la localitat en espanyol. No obstant aix\xc3\xb2, localment el nom del municipi se sol pronunciar com Truc\xc3\xados (accentuant el diftong), de manera que se sol escriure tamb\xc3\xa9 d'aquesta forma. Turtzioz \xc3\xa9s el nom proposat per Euskaltzaindia com a nom formal de la localitat en basc. _NEWLINE_Se sap que Turtzioz ha estat una vall romanitzada des de molt antic. Tradicionalment s'hi ha parlat una variant del dialecte muntany\xc3\xa8s, substitu\xc3\xaft en temps moderns per un espanyol estandarditzat. Per aix\xc3\xb2 Turtzioz mancava d'una denominaci\xc3\xb3 tradicional en euskera. El nom de Turtzioz es basa en registres escrits antics, d'una \xc3\xa8poca en la qual se suposava que es parlava euskera en la zona. \xc3\x89s molt estesa localment la creen\xc3\xa7a que l'actual nom del municipi \xc3\xa9s una deformaci\xc3\xb3 de l'expressi\xc3\xb3 basca iturri hotz (font freda). Des d'Iturriotz, passant per la forma documentada Turtzioz s'hauria arribat a l'actual Truc\xc3\xados. La transformaci\xc3\xb3 radical del nom s'explicaria pel fet que s'hi va deixar de parlar en euskera fa molts segles. A favor d'aquesta teoria es troba el car\xc3\xa0cter k\xc3\xa0rstic de la zona de Turtzioz. No \xc3\xa9s forassenyat pensar que una font amb aigua molt freda en les proximitats de l'esgl\xc3\xa9sia de Turtzioz don\xc3\xa9s nom al municipi en el passat. De fet actualment existeix a escassos metres del barri de L'Esgl\xc3\xa9sia de Turtzioz una deu d'aig\xc3\xbces molt fredes de la qual es capten les aig\xc3\xbces que abasteixen al municipi. Aquest corrent d'aigua ha estat batejat modernament amb el nom d'Iturriotz. _NEWLINE_Est\xc3\xa0 en contra d'aquesta teoria el seu car\xc3\xa0cter especulatiu, ja que no existeix cap prova documental que avali que la localitat es va dir en el passat Iturriotz. Nom\xc3\xa9s existeix la prova documental de Turtzioz que suggereix una forma interm\xc3\xa8dia entre el nom actual i Iturriotz. No hi ha unanimitat en els fil\xc3\xb2legs sobre la viabilitat d'una evoluci\xc3\xb3 Iturriotz\xe2\x86\x92Turtzioz\xe2\x86\x92Trucios. Tampoc existeix coincid\xc3\xa8ncia sobre si en el passat Trucios va ser efectivament una localitat bascoparlant. Encara que existeix topon\xc3\xadmia basca a Encartaciones, aquesta \xc3\xa9s bastant escassa a l'oest de Sopuerta i gaireb\xc3\xa9 inexistent a Turtzioz. Alguns historiadors consideren que Turtzioz sempre ha estat fora de l'\xc3\xa0mbit ling\xc3\xbc\xc3\xadstic basc, cosa que invalidaria aquesta hip\xc3\xb2tesi.\n_START_SECTION_\nGeografia\n_START_PARAGRAPH_\nEl terme municipal de Turtzioz s'est\xc3\xa9n per la vall del riu Ag\xc3\xbcera, i hi ha tot de caserius pel fons de la vega i pels vessants de les muntanyes que limiten aquesta petita conca. La major part de la poblaci\xc3\xb3 es concentra al fons de la vall, a la riba dreta del riu, literalment al llarg d'un carrer, obeint el seu tra\xc3\xa7at sinu\xc3\xb3s. Dues petites barriades, Pando i Roma\xc3\xb1a, poden considerar-se com prolongaci\xc3\xb3 d'aquest nucli. Per\xc3\xb2 no els barris de Cueto i Gord\xc3\xb3n, a certa altura sobre la vall, que s\xc3\xb3n vells assentaments humans determinats des de plena Edat Mitjana. En ells les ermites hi juguen un paper fonamental, com a centre de culte antiqu\xc3\xadssim i com a espai festiu (places de toros). _NEWLINE_Turtzioz est\xc3\xa0 poblat des de molt abans de l'Edat Mitjana. En la prehist\xc3\xb2ria hi havia \xc3\xa0rees d'ocupaci\xc3\xb3 a les cotes muntanyenques que limiten la vall. Les coves de les zones de Pe\xc3\xb1alba i Los Jorrios van estar poblades des de l'Edat de Bronze per gents dedicades al pasturatge del cavall i de la vaca, aprofitant les riques pastures d'altura que aquestes forests oferien durant gran part de l'any. Posseeix una gran riquesa paisatg\xc3\xadstica (gr\xc3\xa0cies a la qual s'ha creat el Parc Natural d'Arma\xc3\xb1\xc3\xb3n en els municipis de Turtzioz i Karrantza). T\xc3\xa9 tamb\xc3\xa9 un vedat de pesca per a truita aix\xc3\xad com rutes de muntanya per a practicar-hi senderisme i bicicleta. La seva situaci\xc3\xb3 \xc3\xa9s relativament propera a Bilbao, aix\xc3\xad com a les platges c\xc3\xa0ntabres d'Ori\xc3\xb1\xc3\xb3n, Laredo i Castro Urdiales. Turtzioz \xc3\xa9s aix\xc3\xad mateix un important punt de trobada per a totes aquelles activitats vinculades al sector agro-ramader, ja que s\xe2\x80\x99hi celebren fires de bestiar, alimentaci\xc3\xb3, etc."